
Text rozhodnutia
Súd: Krajský súd Košice Spisová značka: 7Tos/83/2014 Identifikačné číslo súdneho spisu: 7614010340 Dátum vydania rozhodnutia: 24. 09. 2014 Meno a priezvisko sudcu, VSÚ: JUDr. Vladimír Kurák ECLI: ECLI:SK:KSKE:2014:7614010340.2 Uznesenie Krajský súd v Košiciach, v senáte zloženom z predsedu JUDr. Jaroslava Chleboviča a sudcov JUDr. Františka Ševčoviča a JUDr. Vladimíra Kuráka, na neverejnom zasadnutí konanom dňa 24. septembra 2014, v trestnej veci obžalovaného G. F., pre trestný čin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods.1 písm.c/, d/, ods.2 písm.c/,e/ Tr.zák., o sťažnosti obžalovaného proti uzneseniu Okresného súdu v Spišskej Novej Vsi zo dňa 28.7.2014 sp.zn. 3 T 107/2014 takto r o z h o d o l : Podľa § 193 ods. 1 písm. c) Tr. por. z a m i e t a sťažnosť obžalovaného G. F.. o d ô v o d n e n i e : Okresný súd v Spišskej Novej Vsi po vyhlásení odsudzujúceho rozsudku na hlavnom pojednávaní zároveň uznesením sp.zn. 3T 107/2014 z 28. júla 2014 rozhodol podľa § 79 ods.2 Tr.por. o ponechaní obžalovaného G. F. vo výkone väzby. Obžalovaný Marek Takáč je stíhaný pre obzvlášť závažný zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods.1 písm.c/, d/, ods.2 písm.c/, e/ Tr.zák. Proti tomuto uzneseniu ihneď po jeho vyhlásení podal sťažnosť obžalovaný. Podanú sťažnosť písomne neodôvodnil. Väzba obžalovaného začala plynúť od 30.4.2013 o 21.35 hod. a vykonáva sa v Ústave na výkon väzby v Košiciach. Krajský súd na neverejnom zasadnutí na podklade podanej sťažnosti obžalovaného podľa § 192 ods.1 Tr.por. preskúmal správnosť výroku napadnutého uznesenia, proti ktorému sťažovateľ podal sťažnosť, ako aj konanie predchádzajúce výroku napadnutého uznesenia a po zvážení všetkých okolností významných pre rozhodnutie dospel k záveru, že sťažnosť obžalovaného G. F. nie je dôvodná. Sťažnosť bola podaná oprávnenou osobou a včas v zmysle ustanovenia § 187 ods.1 Tr.por. Krajský súd po preskúmaní spisového materiálu zistil, že okresný súd rozhodol správne, pokiaľ obžalovaného v zmysle ustanovenia § 79 ods.2 Tr.por. naďalej ponechal vo výkone väzby. Dôvody väzby u obžalovaného G. F. v danom štádiu trestného stíhania zostali nezmenené a v tejto súvislosti krajský súd odkazuje aj na svoje predchádzajúce uznesenie sp.zn. 7 Tos 47/2014 z 22. mája 2014. Nad rámec uvedeného odôvodneného citovaného uznesenia krajský súd považuje za potrebné zvýrazniť, že obžalovaný je stíhaný za obzvlášť závažný zločin. Trestného činu sa mal dopúšťať po dlhšiu dobu, t.j. od konca roka 2012 až do svojho zadržania dňa 30. apríla 2013, a to v rôznych okresoch Slovenskej republiky. Z tohto dôvodu preto krajský súd v súlade s názorom okresného súdu ustálil, že u jeho osoby je odôvodnený dôvod väzby definovaný v ustanovení § 71 ods.1 písm.c/ Tr.por. Druhostupňový súd vzhľadom na závažnosť stíhanej trestnej činnosti, ako aj jej rozsah považoval dĺžku lehotu väzby obžalovaného za primeranú a zodpovedajúcu zákonu. V prebiehajúcom trestnom stíhaní neboli zistené neodôvodnené prieťahy v trestnom konaní. Osoba obžalovaného v minulosti vykazovala znaky úmyselného protiprávneho konania (schválený zmier pre prečin podľa § 212 ods.2 písm.a/ Tr.zák.). Krajský súd vzhľadom na tieto dôvody uzavrel, že väzba obžalovaného G. F. je v konkrétnom štádiu trestného stíhania nevyhnutným zákonným zabezpečovacím opatrením. Pokiaľ sa týka bližšieho odôvodnenia takéhoto tvrdenia, krajský súd odkazuje aj na dôvody napadnutého uznesenia prvostupňového súdu, s ktorými sa v plnom rozsahu stotožnil a tieto si osvojil. Pre uvedené skutočnosti krajský súd sťažnosť obžalovaného G. F. podľa § 193 ods.1 písm.c/ Tr.por. zamietol, pretože nie je dôvodná. Poučenie: Proti tomuto uzneseniu ďalší riadny opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7614010340.2 (dáta aktuálne k 13. 11. 2026). Záväzné je znenie zverejnené súdom.




